ประกาศจังหวัดยโสธร เรื่อง มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อย หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกัน ขึ้นไปสู่อากาศ 
ประกาศจังหวัดยโสธร
ประกาศจังหวัดยโสธร
เรื่อง
มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อย
หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศ
 

เพื่อเป็นการแก้ไขปัญหาความเดือดร้อนและเพื่อป้องกันอันตราย
รวมทั้งความเสียหายที่จะเกิดแก่อากาศยาน ชุมชน
และประชาชนจากการจุดและปล่อยหรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกันขึ้นไปสู่อากาศ
สมควรกำหนดมาตรการป้องกันและแก้ไขปัญหาดังกล่าวเพื่อความสงบเรียบร้อยของบ้านเมือง

อาศัยอำนาจตามความในข้อ
๒ และข้อ ๓ ของคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ ลงวันที่ ๑๐
มิถุนายน พุทธศักราช ๒๕๕๙ จังหวัดยโสธร
โดยความเห็นชอบร่วมกันของคณะกรมการจังหวัดและสภาวัฒนธรรมจังหวัด
จึงกำหนดมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนดังนี้

๑.
ให้ยกเลิก
๑.๑
ประกาศจังหวัดยโสธร เรื่อง กำหนดมาตรการด้านการรักษาความปลอดภัยและส่งเสริมวัฒนธรรมประเพณีท้องถิ่นในการจัดงานประเพณีบุญบั้งไฟจังหวัดยโสธร
ลงวันที่ ๒๕ มกราคม ๒๕๕๙
๑.๒
ประกาศจังหวัดยโสธร เรื่อง แก้ไขเพิ่มเติมประกาศเกี่ยวกับการกำหนดมาตรการด้านการรักษาความปลอดภัยและส่งเสริมวัฒนธรรมประเพณีท้องถิ่นในการจัดงานประเพณีบุญบั้งไฟ
จังหวัดยโสธร ลงวันที่ ๑๑ เมษายน ๒๕๕๙
๑.๓
ประกาศจังหวัดยโสธร เรื่อง
แก้ไขเพิ่มเติมประกาศเกี่ยวกับการกำหนดมาตรการด้านการรักษาความปลอดภัยและส่งเสริมวัฒนธรรมประเพณีท้องถิ่นในการจัดงานประเพณีบุญบั้งไฟจังหวัดยโสธร
(ฉบับที่ ๒) พ.ศ. ๒๕๕๙ ลงวันที่ ๔ พฤษภาคม ๒๕๕๙

๒.
ในประกาศนี้
๒.๑
งานระดับจังหวัด หมายความว่า
งานประเพณีบุญบั้งไฟที่จัดขึ้นโดยจังหวัดยโสธรหรือเทศบาลเมืองยโสธร
หรือจังหวัดยโสธรร่วมกับเทศบาลเมืองยโสธร อันถือว่าเป็นงานประเพณีของจังหวัด
๒.๒
งานระดับอำเภอ หมายความว่า
งานประเพณีบุญบั้งไฟที่จัดขึ้นโดยอำเภอ หรือองค์กรปกครองส่วนท้องถิ่น
หรืออำเภอร่วมกับองค์กรปกครองส่วนท้องถิ่น อันถือว่าเป็นงานประเพณีของอำเภอ
๒.๓
งานระดับตำบล หมายความว่า งานประเพณีบุญบั้งไฟที่จัดขึ้นโดยหมู่บ้านภายในตำบล
อันถือว่าเป็นงานประเพณีของตำบล
๒.๔
หมู่บ้าน หมายความว่า
หมู่บ้านที่จัดตั้งขึ้นตามพระราชบัญญัติลักษณะปกครองท้องที่พระพุทธศักราช ๒๔๕๗

๓.
ห้ามมิให้ผู้ใดจุดและปล่อย
หรือกระทำการอย่างใด เพื่อให้บั้งไฟ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศ เว้นแต่จะได้รับอนุญาตจากนายอำเภอแห่งท้องที่
และได้ปฏิบัติตามหลักเกณฑ์ในประกาศนี้

๔.
กำหนดระยะเวลาในการจุดและปล่อย
๔.๑
ให้กระทำได้ในห้วงเดือนหกตามปฏิทินจันทรคติไทย เริ่มตั้งแต่วันขึ้น ๑ ค่ำ เดือน ๖
ถึงวันแรม ๑๕ ค่ำ เดือน ๖ ของทุกปี
๔.๒
หมู่บ้านใดที่ไม่เคยมีประวัติการจัดให้มีการจุดและปล่อย
ภายในงานประเพณีบุญบั้งไฟเดือนหก ในระยะเวลาย้อนหลัง ๕ ปี
นับจากวันประกาศนี้ใช้บังคับ ซึ่งจะจัดงานต่อเนื่องทุกปีหรือไม่ก็ได้
ห้ามจัดให้มีการจุดและปล่อยเป็นอันขาด
๔.๓
ให้หมู่บ้านที่เคยมีประวัติตามข้อ ๔.๒ หมู่บ้านหนึ่ง จุดและปล่อยได้เพียง ๑ วันต่อปี และหมู่บ้านใดได้เข้าร่วมจัดงานระดับตำบลแล้ว
ห้ามจัดให้มีการจุดและปล่อยอีกเป็นอันขาด
๔.๔
การจุดและปล่อยต้องกระทำระหว่างเวลา ๐๙.๐๐ นาฬิกา ถึงเวลา ๑๗.๐๐ นาฬิกา

๕.
ชนิด ขนาด และจำนวน
๕.๑
บั้งไฟที่ใช้ในการจุดและปล่อยต้องผลิตจากวัสดุ อุปกรณ์ที่มีน้ำหนักเบา
และไม่มีส่วนผสมของโลหะ
๕.๒
ขนาดเส้นผ่าศูนย์กลางวงในของท่อหรือวัสดุอื่นใดที่ใช้แทนท่อ
ซึ่งใช้บรรจุเชื้อเพลิงของบั้งไฟต้องมีขนาดไม่เกิน ๕ นิ้ว
๕.๓
ขนาดเส้นผ่าศูนย์กลางของตะไลต้องมีขนาดไม่เกิน ๓ เมตร
๕.๔
จำนวนในการจุดและปล่อย หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกันขึ้นไปสู่อากาศ
ในแต่ละสถานที่ให้จุดได้ไม่เกิน ๑๐ บั้ง ยกเว้นในการจัดงาน ดังต่อไปนี้
๕.๔.๑
งานระดับจังหวัด ให้จุดได้ไม่เกิน ๒๘ บั้ง ไม่รวมบั้งไฟชนิดติดร่มหรือบั้งไฟแฟนซี
ให้จุดได้ไม่เกิน ๔๐ บั้ง
๕.๔.๒
งานระดับอำเภอและงานระดับตำบล ให้จุดได้ไม่เกิน ๑๕ บั้ง

๖.
สถานที่จุดและปล่อยหรือกระทำการอย่างใดเพื่อให้บั้งไฟ
ตะไล หรือวัตถุอื่นใดที่คล้ายคลึงกันขึ้นไปสู่อากาศ
ให้กระทำได้ในสถานที่ตามที่นายอำเภอแห่งท้องที่พิจารณาอนุญาต

๗.
มาตรการในการป้องกันมิให้มีการเล่นการพนัน
๗.๑
ห้ามจัดให้มีการพนันขันต่อในการจุดและปล่อยบั้งไฟ หรือตะไล
๗.๒
การนับคะแนน การจับเวลา การขานเวลา การขานตัวเลขอื่น ๆ หรือกระทำเครื่องหมาย
สัญลักษณ์อื่นใด อันเป็นการบ่งชี้ถึงการบอกเวลาการขึ้นลง หรือความสูงต่ำของบั้งไฟหรือตะไล
หรือกระทำการอื่นใดอันเป็นข้อชี้ขาดให้แพ้ชนะกัน
จะกระทำได้เฉพาะในการแข่งขันเพื่อชิงรางวัลและได้แจ้งต่อนายอำเภอแห่งท้องที่ทราบแล้ว
๗.๓ ห้ามจำหน่ายบัตรค่าเข้าชม
หรือเรียกเก็บค่าเข้าชมในการจุดและปล่อยบั้งไฟ ตะไล
หรือกระทำการอื่นใดในลักษณะแอบแฝงเพื่อเก็บค่าเข้าชม เช่น
จัดให้มีการเรี่ยไรหน้างานการแจกซองฎีกาผ้าป่า หรือการตั้งตู้รับบริจาค

๘.
มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
๘.๑
ผู้ใดจะจัดให้มีการจุดและปล่อยบั้งไฟ ตะไล
หรือวัตถุอื่นใดที่คล้ายคลึงกันขึ้นไปสู่อากาศในงานประเพณีบุญบั้งไฟเดือนหก
ต้องแจ้งขออนุญาตจัดงานต่อนายอำเภอแห่งท้องที่ โดยจะต้องแจ้งรายละเอียดเกี่ยวกับ
วัน เวลา สถานที่ ผู้รับผิดชอบในการจัดงาน รวมทั้งรายละเอียดเกี่ยวกับชนิดขนาด
จำนวนที่จะจุดและปล่อย และให้นายอำเภอแห่งท้องที่แจ้งการจุดและปล่อยดังกล่าวให้ท่าอากาศยานอุบลราชธานีทราบล่วงหน้า
๘.๒
ผู้รับอนุญาตจัดงาน ต้องจัดสถานที่จุดและปล่อยให้มีความปลอดภัย
โดยให้ผู้ชมอยู่ห่างจากฐานจุดและปล่อยบั้งไฟ หรือตะไลไม่น้อยกว่า ๑๕๐ เมตร
ฐานสำหรับจุดบั้งไฟต้องมีความชันหรือความลาดเอียงที่เหมาะสม
ไม่ลาดชันจนทำให้บั้งไฟพุ่งเสียหลักตกกลับมาใส่ผู้ชมหรือลาดเอียงเกินไปจนทำให้บั้งไฟพุ่งไปเป็นระยะทางไกลเกินไปจนเกิดอันตราย
หากมีความจำเป็นต้องปิดกั้นถนนสาธารณะหรือสถานที่เข้าสู่บริเวณงานหรือสถานที่จัดงานให้แจ้งต่อนายอำเภอแห่งท้องที่ทราบ
๘.๓
ให้ผู้รับอนุญาตจัดงาน
จัดให้มีผู้ประสานงานการจุดบั้งไฟที่สามารถติดต่อได้ทางโทรศัพท์อย่างน้อย ๒ คน
เพื่อทำหน้าที่ในการแจ้งศูนย์ควบคุมการบินอุบลราชธานีก่อนการจุดและปล่อยในวันที่ได้รับอนุญาตและให้เฝ้าติดตามการติดต่อจากศูนย์ควบคุมการบินอุบลราชธานีตลอดเวลาที่จุดและปล่อย
พร้อมทั้งแจ้งให้ศูนย์ควบคุมการบินอุบลราชธานีทราบทันทีเมื่อเสร็จสิ้นการจุดและปล่อย
๘.๔
ผู้ได้รับอนุญาตจุดและปล่อย ต้องนำใบอนุญาตมาแสดงเมื่อจะจุดและปล่อยด้วย
๘.๕
ให้ผู้ได้รับอนุญาตจุดและปล่อย นำเลขที่ใบอนุญาตกำกับบั้งไฟ หรือตะไล แล้วแต่กรณี ไปเขียนหรือแสดงไว้บนบั้งไฟหรือตะไลในตำแหน่งที่บุคคลทั่วไปสามารถมองเห็นได้อย่างชัดเจน
และต้องเป็นส่วนที่เหลืออยู่ เมื่อบั้งไฟหรือตะไลได้ตกลงมาสู่พื้น
โดยการเขียนหรือแสดงให้ใช้สีหรือน้ำหมึกหรือสารเคมีที่ขูดลบออกยาก

๙.
ผู้ใดกระทำการจุดและปล่อยโดยไม่ได้รับอนุญาต
หรือกระทำการนอกสถานที่ ที่ได้รับอนุญาตไว้หรือฝ่าฝืนข้อกำหนดในประกาศนี้
ต้องระวางโทษจำคุกไม่เกินสามปีหรือปรับไม่เกินหกหมื่นบาทหรือทั้งจำทั้งปรับตามข้อ
๕ ของคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐ มิถุนายน
พุทธศักราช ๒๕๕๙

๑๐.
ผู้ได้รับอนุญาตตามประกาศนี้
ไม่ถือเป็นเหตุให้พ้นผิดทั้งทางแพ่งและทางอาญา หากการจุดและปล่อย
หรือกระทำการอย่างใดที่ก่อให้เกิดความเสียหายแก่อากาศยาน ชุมชน หรือประชาชน

๑๑.
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป[๑]


ประกาศ ณ วันที่ ๒๙
พฤศจิกายน พ.ศ. ๒๕๕๙
บุญธรรม เลิศสุขีเกษม
ผู้ว่าราชการจังหวัดยโสธร








ปริยานุช/จัดทำ
๒๐ กุมภาพันธ์
๒๕๖๐

วริญา/ตรวจ
๑๐ มีนาคม ๒๕๖๐





[๑] ราชกิจจานุเบกษา
เล่ม ๑๓๔/ตอนพิเศษ ๔๙ ง/หน้า ๔๕/๑๖ กุมภาพันธ์ ๒๕๖๐